*Amikor tehát meghallotta, hogy beteg, két napig azon a helyen maradt, ahol volt, (Jn11,6)*

Jézus meghallotta, hogy Lázár beteg. A nővérei gondoskodtak a hír továbbításáról. Jézus szerette őket, Lázárt is. Mégsem mozdul. Mi, emberek azt várnánk, azonnal indul. Ott lenni mielőbb és segíteni. Egy betegség az idő múlásával többnyire rosszabbodni szokott. A nővérek valószínű szintén ezt gondolták. Ezen kívül olyan sokakat meggyógyított már, amit hallani vagy esetleg látni is lehetett. Lázárt, akit szeret, biztosan meggyógyítja. De a *Jn 11,4* versben Jézus már tett egy kijelentést, ami utal erre a helyzetre: Isten dicsőségét szolgálja. Ez pedig időtől független, ahogy Isten is független az időtől. Isten dicsősége állandó, Jézus kijelentése szerint ez a betegség pedig ezt szolgálja. Érzésem szerint már tudta mi fog következni, az Atya kijelentette Neki. De az indulásra még nem kapott szabad utat.

Amit itt megláthatunk: nem csak azt kell Istentől megkapni, mit kell tenni, hanem azt is, mikor kell azt megtenni. Néha mi, emberek siettetnénk a dolgokat, előre rohanunk és álmélkodunk, hogy nem kísér Isten teljes áldása. Persze nem hagy el, de nem a megfelelő időben történt a dolog.

Megoldás: bízz maradéktalanul Istenben! A „mit” és „mikor” kérdésekben is. *Vadon Gyula*